Meigikunstnik Ellen Walge teab, kuidas unistused täituvad | Buduaar
Meigikunstnik Ellen Walge teab, kuidas unistused täituvad
30. juuni 12:28
Virge Viertek, Lilian Merila
„Kui emal kord Pariisis külas olin, olles ise alles enda meigikarjääri alguses, jalutasin linna peal ja kujutlesin, kuidas siin ise kunagi elan ja põnevaid moeprojekte teen,“ meenutab meigikunstnik Ellen Walge (32). Täna jalutab naine, meigikohver näpus, just mööda neid Pariisi tänavaid – tööle.
Meigikunstniku teekonda alustas Ellen pea kümme aastat tagasi, kui algasid õpingud meigikoolis. Ilulooja amet võlus naist aga juba palju varem. ”Mäletan, kui lasteaias oli mu rühmakaaslasel kaasas suur värviline meigipalett. Need värvid köitsid mind ja koju minnes ütlesin emale, et minust saab suureks saades meigikunstnik,” naerab Ellen, kelle jaoks olid juba toona kunstikoolitunnid ja moeajakirjade iluleheküljed alati need kõige põnevamad.
Ellen õppis Balti Filmi ja Meediakoolis suhtekorraldust, aga tööd ei ole sellel alal teinud ühtegi päeva. ”Paralleelselt õpingutega tegin meigikooli kursuse ja peale seda hakkasin Balti Filmi- ja Meediakooli filmitudengite lühifilmide peal meigikunstnikuks. Sealt tekkisid kontaktid ja sai alguse minu meigikarjäär,” sõnab naine, kes on alati pidanud vajalikuks kuulata südamehäält ja järgida unistusi. Siiski oli algus raske, sest võttis kaua aega enne, kui leiti need õiged tiimiliikmed ja hakkas tulema suuremaid projekte. Samuti ei olnud keegi Elleni peres varem vabakutseline olnud, seega ei olnud naisel selles vallas kelleltki eeskuju võtta. ”Küll aga oli mulle väga suureks toeks ja inspiratsiooniks minu tolleaegne elukaaslane, muusik Kaspar Kalluste, kes kannustas mind jätkama ja olema kannatlik. Osalt tänu temale olengi nüüd nii kaugele jõudnud,” on ta tänulik.
Elleni sõnul on oluline osata ka teadvustada, kui on aeg muutusteks. ”On lihtne vajuda rutiini ja töötada aastast aastasse samade inimestega samades projektides. ”Minu jaoks oli oluline endale tunnistada, et ma tööalaselt enam ei arenenud. Seitse aastat on piisavalt pikk aeg, et tuua ellu muutus, end mugavustsoonist lahti raputada ja jälle arengule avada.”
Foto: Virge Viertek, Lilian Merila
Uus kodulinn Pariis
Sama palju kui kunst ja meigimaailm, on Ellenit alati võlunud ka moepealinn Pariis ning pikaaegne unistus seda oma kodulinnaks nimetada on tänaseks täitunud. ”Ma kaalusin seda otsust päris pikalt ja raske südamega. Kuna Eestis oli kõik tuttav ja stabiilne, siis oli küllaltki hirmutav mõelda, et loobungi sellest kindlustundest ja kolin Pariisi, kus võib kõik ebakindlaks osutuda. Aga samas, kuna siit hakkas juba palju põnevaid projekte tulema, mis kaalusid üles kõik, mis ma senini teinud olin, siis see tundus mulle nii intrigeeriv. Ma uskusin, et kui juba kolin, et siis küll tuleb rohkem pakkumisi, ja mul oli õigus. Vahel lihtsalt tuleb julgeda teha see samm tundmatusse ja ei peagi teadma, mis edasi saab.”
Tööpakkumiste lumepall hakkas Elleni jaoks veerema veidi vähem kui aasta tagasi, mil tal avanes võimalus töötada Celine’i 2019. aasta sügis-talvise show meigitiimis. ”Mõni aeg enne seda tegin meiki Mary Jordanile, kellele meeldis minu käekiri niivõrd, et ta võttis oma südameasjaks mind tutvustada oma heale sõbrale, rahvusvaheliselt tunnustatud meigikunstnikule Aaron de Meyle. Üks asi viis teiseni ning siis juba suhtlesin tema New Yorgis ja agentidega Pariisis,” meenutab Ellen. Äge oli tunda, et olengi nüüd päriselt siin ja töötan koos maailma tippudega. See päev tundub mulle siiani nagu unenägu.”
Meik, mida pidime tegema, oli raw beauty ehk siis väga loomulik peaaegu katmata nahk. Tasandasime peitekreemiga ainult naha pisivigu ja seejuures pidi tulemus jääma väga naturaalne ja matt, seega kasutasime palju läbipaistvat puudrit. Isegi huultele ei pannud midagi peale huulepalsami.
Kõigil tippjumestajatel, kelle assistendiks on Ellen Pariisis käinud, on oma agent ning samuti jõuavad kõik tööd temani agentuuride kaudu. ”Assistente valitakse esialgu portfoolio alusel ning hiljem selle põhjal, kellega peameikaril koostöö sujub.”
Ka Celine’i show’ meigiproovis, kus katsetati peameikar Aaron de Mey juhendamisel show’ erinevaid meigi-look’e, ütles viimase jah-sõna peadisainer Hedi Slimane. ”See oli põnev loominguline protsess, mida jälgida,” tunnistab Ellen ja lisab, et oodatud kinnitus peadisaineritelt ei pruugi alati kiirelt tulla. See tähendab omakorda seda, et show-meigi visiooni panevad peameikar ja disainer paika varem, kuid alles kohapeal selgub, mida meigitiimilt nõutakse ja kuidas see tervikuga tegelikult kokku sobib. ”Modellide peal proovitakse erinevaid meike ja soenguid koos riietega, mida laval kandma hakatakse, et näha, kuidas kogu tervik kokku klappima hakkab. Näiteks kui disainer arvab, et look ei seondu tervikuks, siis proovitakse mõnd muud meiki seni, kuni leitakse see õige,” ütleb Ellen ja kinnitab, et jumestus peab toetama kogu disaineri edasiantavat ideed. Tavaliselt on ühel meigikunstnikul aega ühe-kahe modelli jaoks, sõltuvalt meigi keerukusest. Kui tegemist on meeste show’ga, siis jõuab meigitooli kuni kolm modelli. ”Üldiselt on ilutegijad kohal 4–6 tundi enne show’ algust, selle aja sisse jääb ka modellide tunniajaline lavaproov.”
Sügisest alates on Ellen olnud Celine’i, Chaneli, Acne Studios, Yeezy ja Nike show’ meigitiimides. ”Olen assisteerinud erinevaid jumestuskunstnikke näiteks Givenchy, Hermése, Carolina Herrera ja Loewe pildistamistel ning ajakirjade Self Service ja W Magazine jaoks. Eestis oli õnne teha kampaania Inglise brändile JW Anderson.”
Siiani on naise jaoks kõige meeldejäävamaks kogemuseks olnud võimalus Chaneli meigitiimi kuuluda. ”Chaneli globaalne make up´i loovjuht Lucia Pica on minu jaoks üks praeguse aja põnevamaid jumestuskunstnikke. Tema värvikasutus on originaalne ja ootamatu, samas alati maitsekas ja naiselik. Temaga koos töötada on kindlasti minu jaoks ühe unistuse täitumine,” rõõmustab Ellen.
Samamoodi on unistuse täitumine elu, mida Ellen hetkel elab. Ellenit võlub selle linna arhitektuur, tempo, kultuur ja keel, kuid Pariis on tema jaoks olnud alati nagu teine kodu. ”Minu ema elas ja töötas varem Pariisis. Mäletan kui tal kord külas olin, jalutasin linnapeal ja kujutlesin kuidas siin ise kunagi elan ja põnevaid projekte teen. See seik tuli mulle alles hiljuti meelde, kui enda meigikohvriga linnas tööle jalutasin.”
Mida mõtled, seda lood
Naise enda elutempo ja graafik on muutlikud. ”Iga päev on erinev. Pildistamised hakkavad tavaliselt hommikul 9-10 ajal ja kestavad 19ni õhtul. Kui mul on aga vaba päev, siis meeldib mulle teha pikki hommikuid kodus kohvi juues ja töökirju saates või siis hoopis mõnest kohvikust tööd teha. Kui graafik lubab, siis paar korda nädalas proovin käia jooksmas ja iga päev võtta aega endale ja mediteerida.”
Viimane on Elleni jaoks olnud elumuutvaks kogemuseks. ”Ma väga usun sellesse, et mida me mõtleme ja kuhu energiat suuname, seda me ka loome. Minu jaoks on kõige võimsam olnud TM (transtsedentaalse meditatsiooni) praktiseerimine. TM-praktika on mantra meditatsioon, mida oleks kõige parem teha kaks 2 korda päevas: hommikul ja õhtul 20 minutit. Seda ei saa ise õppida, vaid peab läbima vastava kursuse. Alustasin sellega eelmisel aastal, ja pärast seda hakkas mu elus palju asju muutuma, tekkis rohkem selgust ja tasakaalu. Ma võin öelda, et see praktika toob sind sinu unistustele lähemale, sest see aitab sul teadvustada asju, mida sa võib-olla pole varem julgenud endale tunnistada. Kui ma varem võisin enda tuleviku osas murelik olla, siis nüüd olen muutunud elu suhtes usaldavamaks ja palju ebaolulist ärevust on ära kadunud,” sõnab naine ja soovitab ka kõigil teistel julgemalt oma unistuste suunas astuda. ”Ellen ise mõtleb praegu sellest, et kunagi võiks ta olla meigibrändi loovjuht – mõelda välja uusi tooteid ja kollektsioone. ”Või siis võiksin juhtida mõne põneva rahvusvahelise disaineri show meigitiimi.”
Millest mõtled, seda ka lood – seega võib juba varsti nii minnagi, et Elleni meigitoolis istuvad tema lemmikud kaunid prantsuse näitlejannad Léa Seydoux, Marion Cotillard ja Catherine Deneuve!